হাসতে হাসতে হঠাৎ কেন যেন বিষণ্ণ হয়ে গেল জুয়েল,”কোনদিন ভাবি নাই এই দৃশ্য দেখতে পারুম। কয়েক বছর আগেও তো গ্যালারীতে চাঁদতারা পতাকা উড়তো, আমার স্ট্যান্ডে দাঁড়ায়া গালে পাকিস্তানের পতাকা আঁইকা পোলাপান আফ্রিদির ছয়ে নাইচা নাইচা উৎসব করতো, সহ্য করতে পারতাম না… ক্যাপ্টেন সরফরাজ যখন হাসতে হাসতে ভাঙ্গা আঙ্গুল তিনটা মুচড়াইত, মুক্তির খোঁজ জানতে চাইত, তখনো এতটা যন্ত্রণা পাই নাই, যতটা যন্ত্রণা পাইছি আফ্রিদিরে বিছানায় পাইতে, ওর বউ হইতে হর্নি হইয়া প্ল্যাকার্ড দোলানো মেয়েগুলারে দেইখা… ইচ্ছা হইত এইগুলারে একাত্তরে নিয়া যাই, দেখাই কি করছিল ওরা আমাগোর লগে, আমাগোর মা-বোনরে ক্যামনে ছিঁড়া টুকরা টুকরা করছিল এই জানোয়ারগুলা… আমি নাহয় পাকিস্তানের বিরুদ্ধে যুদ্ধ করছি, ইন্ডিয়ার দালাল, মালাউনের বাচ্চা, কিন্তু মুশতাক ভাইয়ের কি অপরাধ ছিল? আজাদ বয়েজ ক্লাবেই পইড়া থাকতো মানুষটা সারাদিন, কাউরে কোনোদিন গালি দেওয়া, মারামারি করা তো দূরে থাক, একটা বকা পর্যন্ত দেয় নাই। কারোর সাথে বেজার মুখে কথা বলছে, এইটা তার শত্রু পর্যন্ত বলতে পারবে না। তারে কেন কুত্তার মতো ব্রাশফায়ার কইরা মারা হইল? কোন অপরাধে? আজকে তার গ্যালারীতে দাঁড়ায়া পোলাপান ক্যামনে পাকিস্তান জিন্দাবাদ শ্লোগান দেয়? ক্যামনে পারে? এই দেশের জন্য যুদ্ধ করছিলাম? এই প্রজন্মের লাইগা ভাঙ্গা আঙ্গুল নিয়া আবার ব্যাট ধরতে চাইছিলাম? এই প্রজন্মের লাইগা?